google/wiki40b huggingface dataset:
שואת יהודי צפון טרנסילבניה

השנים 1940 - 1944

השלטון ההונגרי הפשיסטי, שקיבל את השלטון על צפון טרנסילבניה בספטמבר 1940, השליט בהדרגה משטר של איסורים ומגבלות כנגד היהודים, בתחומי הכלכלה, החברה והתרבות, בהתאם לחקיקה ההונגרית. מיומו הראשון של השלטון ההונגרי נאסרה פעילותה של עיתונות יהודית בפרט ופעילות ציונית בכלל. היהודים פוטרו מהמשרות המשפטיות והציבוריות ומספר התלמידים היהודים הורד מתחת ל-4%. הארגונים היהודים נקטו באמצעים משלהם כדי להתמודד עם המצב החדש והקימו שני בתי ספר תיכוניים, אחד בקלוז' והשני באורדאה. הקהילות האורתודוקסיות והקהילות הנאולוגיות שיתפו פעולה במרכזי סיוע.
בשנת 1942 גייסו שלטונות הונגריה 50,000 איש, 15,000 מהם מצפון טרנסילבניה, מבין הגברים היהודים הכשרים לעבודה (גילאי 18 עד 25 בהתחלה ובהמשך הועלה הרף העליון ל-60), ומרביתם נשלחו לעבודות כפייה בחזית המזרחית, באוקראינה. מבין המגויסים נשאר בחיים אחד משבעה והיתר מתו מרעב, קור, מכות, ירי ושריפה.
בשנת 1944 נשלחו למחנה אושוויץ כ־150,000 מיהודי צפון טרנסילבניה. כ־70 עד 75 אחוזים ולפעמים גם 80 אחוזים מהנשלחים הועברו מהקרונות ישירות למתקני ההריגה. הנותרים נשלחו למחנות ריכוז ועבודת כפייה.
על סמך מספרים אלה הערכה היא שבתקופה זו הושמדו יותר מ־146,000 יהודים שהגיעו לאושוויץ מצפון טרנסילבניה.

משפטי פושעי המלחמה בקלוז'

לאחר סיום מלחמת העולם השנייה הוקם בקלוז', ב-22 ביוני 1945, בית דין עממי, שבו נשפטו פושעי המלחמה, שנמצאו אשמים בפשעים, שבוצעו בצפון טרנסילבניה.
צרתן

צָרְתָן (גם: צָרְתַנָה, צְרֵרָתָה ו- צְרֵדָתָה) הייתה עיר מקראית בעבר הירדן, ששכנה בסמוך לשפך נחל יבוק לנהר הירדן ובקרבת העיר אדם.
העיר נזכרת לראשונה בתיאור מעבר הירדן בספר יהושע: "וַיַּעַמְדוּ הַמַּיִם הַיֹּרְדִים מִלְמַעְלָה קָמוּ נֵד אֶחָד הַרְחֵק מְאֹד באדם (מֵאָדָם) הָעִיר אֲשֶׁר מִצַּד צָרְתָן".
לאחר מכן, העיר נזכר בסיפור רדיפת גדעון בן יואש אחרי המדיינים: "וַיָּנָס הַמַּחֲנֶה עַד בֵּית הַשִּׁטָּה צְרֵרָתָה עַד שְׂפַת אָבֵל מְחוֹלָה עַל טַבָּת".
כמו כן, נזכרת העיר כמקום שבו יצק שלמה המלך את כלי בית המקדש הראשון: "בְּכִכַּר הַיַּרְדֵּן יְצָקָם הַמֶּלֶךְ בְּמַעֲבֵה הָאֲדָמָה בֵּין סֻכּוֹת וּבֵין צָרְתָן".
בתיאור מקביל של האירוע בספר דברי הימים נזכרת העיר בצורה "צרדתה": "בְּכִכַּר הַיַּרְדֵּן יְצָקָם הַמֶּלֶךְ בַּעֲבִי הָאֲדָמָה בֵּין סֻכּוֹת וּבֵין צְרֵדָתָה".
כמו כן, נזכרת העיר בצורה "צרתנה", בתיאור נפות שלמה המלך: "בַּעֲנָא בֶּן אֲחִילוּד תַּעְנַךְ וּמְגִדּוֹ וְכָל בֵּית שְׁאָן אֲשֶׁר אֵצֶל צָרְתַנָה מִתַּחַת לְיִזְרְעֶאל מִבֵּית שְׁאָן עַד אָבֵל מְחוֹלָה עַד מֵעֵבֶר לְיָקְמְעָם".
כמו כן, העיר נזכרת אצל חז"ל בדיון על סיפור חציית הירדן במקום: "אמר ר' יוחנן אדם קרייה וצרתן קרייה - שנים עשר מיל מזו לזו".
לעיר הקדומה מספר הצעות זיהוי כיום:
החוקר ויליאם פוקסוול אולברייט הציע לזהות את העיר הקדומה עם "תל צליחאת", כ- 15 ק"מ צפונית לתל דיר עלא (המזוהה עם סוכות המקראית).
החוקר בנימין מזר הציע לזהותה עם "תל אם-חמאד", כשישה ק"מ צפונית מערבית לגשר דאמיה (המזוהה עם אדם המקראית).
החוקר נלסון גליק הציע לזהות את העיר עם "תל א-סעידיה", כ- 18 ק"מ צפונית לגשר דאמיה, ותשעה ק"מ צפונית מערבית ל"תל דיר עלא". זאת, באופן התואם לתיאור חז"ל בדבר המרחק בין אדם וצרתן - 12 מיל.
פנגו הונגרי

הפנגו (בהונגרית: Magyar pengő) היה הילכה החוקי הרשמי של הונגריה משנת 1927 עד שנת 1946 אז הופסק השימוש בו בעקבות היפר אינפלציה שגאתה בו. בסוף דרכו הוחלף הפנגו בפורינט.

עד מלחמת העולם השנייה

פרק זה לוקה בחסר. אנא תרמו לוויקיפדיה והשלימו אותו.

בתקופת מלחמת העולם השנייה

כחלק מהשתלטות צבא רוסיה על הונגריה אשר חברה לנאצים, הרסו הרוסים את כל תשתיתה הכלכלית של הונגריה. בנוסף חויבה הונגריה לשלם מאות מיליוני דולרים לבעלות הברית כפיצוי על נזקי המלחמה שנגרמו בעטיה. מצב זה הביא למשבר כלכלי חסר תקדים בעוצמתו. כך כל הכנסותיה של הונגריה בשנת 1945 הסתכמו בכ-15% מסך הוצאותיה.
כדי לכסות על חובותיה ובהיעדר ברירה, החלה ממשלת הונגריה להדפיס שטרות כסף במספרים גדולים מאוד, עד כי בתוך כחצי שנה לערך הוכפל מספר השטרות אשר היו במדינה פי 300. ריבוי הכסף הוביל לירידה דרסטית בכוח הקניה של המטבע ואינפלציה החלה לגאות. בתחילת תקופת האינפלציה נעשה ניסיון של ממשלת הונגריה לבלום את האינפלציה הדוהרת, וזאת על ידי ביטול ערכם של רוב השטרות במדינה. תהליך זה התבצע באמצעות הצמדת בול בשווי 3,000 פנגו על רבע מהשטרות בעלי סכום ה-1,000 פנגו (הסכום הגבוה ביותר מכל שטרות הפנגו) כשכל שאר שטרות סכום ה-1,000 בטלו. עניין זה למעשה החזיר לידי ממשלת הונגריה שלושה שטרות מתוך ארבעה.
הדפסת שטרות נטולת רסן הובילה ללחצים אינפלציוניים אדירים שגרמו לירידת ערכו של הפנגו עוד ועוד. בחודש יולי 1946 הגיעה האינפלציה לשיא - עליה של 19,000% בחודש. משמעות מספר זה הייתה הכפלת המחירים בממוצע מדי 13 שעות. לשם השוואה, בישראל בשנת 1984 נצפה שיא באינפלציה שהחלה מספר שנים קודם, שהגיע עד ל-445% בשנה.
בעקבות האינפלציה עלו בהונגריה אף סכומי השטרות ללא הרף, עד כי נקבע שיא של כל הזמנים בסכום הנקוב בשטר - מאה קווינטיליון פנגו. מספרים אדירים אלו לא הוסיפו לערכו של הפנגו, ובאו הדברים לידי כך שכל הכסף שהיה מצוי בידי אזרחי הונגריה, לא היה שווה יותר מעשירית סנט אמריקאי.
בתקופה זו נצפו בהונגריה מחזות אבסורדיים, כעובדי אשפה המנקים שטרות הזרוקים ברחובות ללא חפץ. שכירים בתקופה זו, עת קיבלו משכורת על עבודתם הלכו מיד לקנות איתה משהו, וזאת משום שמספר שעות לאחר מכן היה יורד ערכו של הפנגו. מטבעות רבים הותכו לצרכים שונים, וזאת משום שערכם כמתכת עלה בהרבה על ערכם כהילך חוקי. רבים מאזרחי הונגריה חזרו לסחור בשיטות פרימיטיביות כסחר חליפין.

סיום המשבר

באמצע שנת 1946 החלה ממשלת הונגריה ברפורמה כלכלית מתוך מטרה להיחלץ מהמשבר בו הייתה בו הייתה שרויה. במהלך הרפורמה נזנח מטבע הפנגו ונכנס לשימוש מטבע הפורינט. הלאמת נכסים ומפעלים לידי ממשלת הונגריה תרמו ליציבות הכלכלה ההונגרית ולביסוס המטבע החדש.
שלמה קניבסקי

הרב שלמה קניבסקי (נולד באלול ה'תש"ך, 1960) הוא רב חרדי-ליטאי העומד בראשות הישיבות קריית מלך ותפארת ציון בבני ברק.

ביוגרפיה

הרב קניבסקי הוא בנם של בת שבע והרב חיים קניבסקי, ממנהיגיו הרוחניים של הציבור החרדי-ליטאי, ונכדם של הרב יוסף שלום אלישיב והרב יעקב ישראל קניבסקי (הסטייפלער). הוא ערך לדפוס חלק מכתבי סבו הרב קניבסקי. 
למד בתלמוד תורה תשב"ר בבני ברק, ישיבת פוניבז' לצעירים, וישיבת פוניבז' הגבוהה בה היה מקורב] לראשי הישיבה הרבנים אליעזר מנחם מן שך, שמואל רוזובסקי ודוד פוברסקי. ביום הבר מצווה שלו סיים עם אביו את התלמוד בבלי. הסיום נערך בבית סבו הסטייפלר.
נשא את ציפורה, בתו של הרב מאיר הוניגסברג ולהם 18 ילדים.
לאחר נישואיו למד בכולל חזון איש. כמו כן התגורר מספר שנים במושבה זכרון יעקב. בצעירותו מינהו הרב יעקב שניידמן (סב אשתו) מייסד וראש ישיבת תפארת ציון, לכהן כרב בית כנסת תפארת ציון, שבבני ברק. 
בשנת ה'תשנ"ז לאחר פטירת הרב שניידמן, מונה לראש ישיבת תפארת ציון לצעירים בבני ברק. מינויו הפיח רוח חיים בישיבה שמנתה אז כעשרים בחורים. כיום היא מונה כ-200 תלמידים. בשנת ה'תש"ס הקים את הישיבה הגדולה קריית מלך. בישיבה כ-250 תלמידים וכן כולל שבו כמאה אברכים.

שיטותיו

הרב קניבסקי הנהיג בישיבה דרך לימוד ייחודית. בשעות הבוקר והערב נלמדת הסוגיה בעיון מקיף, ובשעות אחר הצהריים נלמדת המסכת בלימוד בקיאות בהספק גדול, כך שכל מסכת נלמדת כולה.
הוא מדגיש את הצורך במשמעת עצמית של הבחורים, (עם זאת קיימים צעדי אכיפה על ידי הישיבה כנגד המחזיקים טלפונים ניידים וסיגריות בשטח הישיבה) וכן את חיוב התפילות במסגרת הישיבה.
ALSA

היסטוריה

פיתוח ALSA החל בשנת 1998 בהובלת ירוסלב קיסלה, כמנהל התקן לכרטיס הקול Gravis Ultrasound. התוכנה פותחה בתאימות ללינוקס אך הופצה בנפרד מליבת לינוקס. בשנת 2002 הוכנסה התוכנה לליבה בגרסאות 2.5 שלה. בגרסה 2.6 הוסרה OSS קודמתה וALSA הפכה לברירת המחדל, אך הושארה תאימות לאחור ל-OSS‏.
ליל סקייס

ביוגרפיה

סקייס נולד ב-4 באוגוסט 1998 בצ'יימברסבורג, פנסילבניה. הוא החל לכתוב שירים כבר כשהיה בן 4, מי שהציג לו את המוזיקה היה אביו של קימטריוס שהיה בעצמו ראפר אמריקאי שנודע בכינוי "Dark Skies" ומכאן אימץ לעצמו קימטריוס את שם הבמה "Lil Skies". כשהיה בן 11 פוס ומשפחתו עברו לגור בוינסבורו, פנסילבניה. הוא סיים את לימודיו בבית הספר התיכון בוינסבורו והספיק להשתתף מעט בלימודי האוניברסיטה בפנסילבניה לפני שהחליט להתמקד בקריירת הראפ שלו.
פונקציה פרימיטיבית רקורסיבית

בתורת החישוביות; פונקציה פרימיטיבית רקורסיבית היא פונקציה n-מקומית (עבור n כלשהו) מקבוצת המספרים הטבעיים לעצמה, הנוצרת מהרכבת פונקציות ופעולה שנקראת "רקורסיה פרימיטיבית" באופן חוזר ונשנה על מספר פונקציות בסיסיות קבועות: הפונקציה הקבועה אפס, הוספת אחד, ובחירת אחד מרכיבי הקלט.
הפונקציות הפרימיטיביות הרקורסיביות מהוות שלב ביניים בדרך להגדרת פונקציות רקורסיביות מלאות. בנוסף, הוכחות רבות לגבי מחלקות חישוביות מסתמכות עליהן בשל הגדרתן הנוחה. רבות מן הפונקציות הבסיסיות בתורת המספרים הן פרימיטיביות רקורסיביות, כגון ארבע פעולות החשבון, החזקה והעצרת. משיקולים טכניים יש להתאים מעט את פונקציות החיסור והחילוק כך שיחזירו רק ערכים טבעיים.

דוגמאות

פונקציות רבות מתורת המספרים, ובהן כל הפונקציות האריתמטיות הן פונקציות פרימיטיביות רקורסיביות, לעיתים לאחר שינויים קטנים בהגדרת הפונקציה. מכיוון שתמונת פונקציה פרימיטיבית רקורסיבית חייבת להיות מספר טבעי, יש לשנות את הפונקציות בהן התמונה אינה מספר טבעי, כך שתתאים ככל האפשר להגדרה המקורית.
להלן מספר פונקציות פרימיטיביות רקורסיביות פשוטות:

כפל, חזקה, ועצרת

פונקציית הכפל, החזקה והעצרת:
הן פרימיטיבית רקורסיבית גם כן. ניתן להוכיח זאת באופן דומה לפונקציית החיבור.

שימושים

מחלקת הפונקציות הפרימיטיביות רקורסיביות מוכלת בכל מחלקה הסגורה תחת רקורסיה פרימיטיבית והכוללת את הפונקציות הרקורסיביות פרימיטיביות היסודיות. למשל, על מנת להוכיח שהפונקציות האריתמטיות הבסיסיות הן פונקציות רקורסיביות, די להוכיח שכל פונקציה פרימיטיבית רקורסיבית היא גם פונקציה רקורסיבית.

קשר למודלים חישוביים שונים

קיימים קשרים הדוקים בין פונקציות פרימיטיביות רקורסיביות, ופונקציות רקורסיביות. לדוגמה, ניתן להראת שאם פונקציה היא רקורסיבית, ועוצרת תמיד לאחר מספר ידוע של צעדים (שחסום על ידי פונקציה פרימיטיבית רקורסיבית), אזי היא גם פרימיטיבית רקורסיבית.
למרות שנובע מכך שפונקציות רקורסיביות רבות ביותר הן פרימיטיביות רקורסיביות, קיימות פונקציות רקורסיביות שאינן פרימיטיביות רקורסיביות, כגון פונקציית אקרמן.
אנדרטת וושינגטון

תחרות תכנון האנדרטה

עוד בחייו של וושינגטון החליט הקונגרס של ארצות הברית על הקמת אנדרטה לפאר את מעשיו, אולם רק בשנת 1836 נערכה תחרות אדריכלים. התוכנית הזוכה הציעה רעיון אובליסק שבראשו פסל של וושינגטון רכוב על מרכבה, וסביב האובליסק שדרת עמודים עם פסלי 30 מנהיגי המהפכה האמריקאית. משיקולים תקציביים הוחלט על בניית האובליסק לבדו.
האדמה עליה נבנתה האנדרטה נתרמה על ידי הקונגרס. אולם בשל קשיים תקציביים הבנייה נמשכה שנים רבות.

הבנייה

בניית האנדרטה החלה בשנת 1848 אך הופסקה בשל היעדר מימון בשנת 1854. לאחר מלחמת האזרחים חודש העניין בבניית האנדרטה ובשנת 1878, במלאת 100 שנים להצהרת העצמאות האמריקנית, אישר הקונגרס סכום של 200,000 דולר להשלמת האנדרטה. העבודה חודשה ב-1879 והמבנה הושלם ב-1884. בראש העמוד הוצב קודקוד עשוי אלומיניום שהפקתו הייתה אז יקרה מאוד, כך שפירמידת האלומיניום שמשקלה 2.85 ק"ג הייתה המסה הגדולה ביותר של המתכת שהופקה עד אותו זמן. הקודקוד עדיין מעטר את האנדרטה ומשמש ככליא ברק.

תיירות

עוד לפני הפתיחה הרשמית עוררה האנדרטה עניין רב ותיירים רבים באו לראותה. עד לסגירת האנדרטה עקב השיפוצים בעקבות רעידת האדמה של 2011 ביקרו באנדרטה יותר מ-800,000 תיירים מדי שנה.
מטאלופרוטאז

מטאלפרוטאז (או: מטאלופרוטאינאז) הוא שם כללי בביוכימיה לאנזים המזרז את ריאקציית ההידרוליזה של פפטידים באמצעות שימוש ביון מתכת. השם מטאלופרוטאזות מגדיר את המשפחה הגדולה של אנזימים אלה, שהיא תת-משפחה של משפחת הפרוטאזות.

מנגנון קטליטי

האתר הפעיל של אנזימים המשתייכים למשפחת המטאלופרוטאזות מכיל יון מתכת כקופקטור ההכרחי לצורך הפעילות האנזימתית. ברוב המקרים יון זה הוא יון אבץ (Zn⁺²), הגורם לשפעול של מולקולת מים כנוקלאופיל אשר יתקוף את הקבוצה הקרבונילית בפפטיד. בנוסף, יון המתכת מייצב מטען שלילי ויכול לשמש כאלקטרופיל.
מחקר מילות מפתח

מחקר מילות מפתח היא פעולה שמבצעים מומחי קידום אתרים במנועי חיפוש במטרה למצוא ולחקור מילות חיפוש אלטרנטיביות שאנשים משתמשים בהם לחיפוש נושא דומה במנועי החיפוש השונים. מילות מפתח נוספות אלו מיועדות כדי להשיג דירוג גבוה יותר במנועי החיפוש. התהליך מתנהל כך: ברגע שמאותרת מילת מפתח מסוימת החיפוש מורחב כדי למצוא מילות מפתח דומות. מקדמי האתרים משתמשים בכלים ייעודיים לאיתור מילות מפתח חדשות כגון מתכנן מילות המפתח של גוגל, אגרון, Google suggest וGoogle Trends.
בדרך כלל מנועי החיפוש השונים מספקים כלים משלהם להצעות של מילות מפתח. כלים אלו כוללים גם את נפח החיפושים שנערכים עבור כל מילת מפתח בזמן נתון. מקדם האתרים משתמש במידע הזה כדי לבחור את מילת המפתח הנכונה עבור האתר אותו הוא מקדם, תלוי במטרות שהוגדרו. כ-25-20% מחיפושי גוגל הם חיפושי זנב ארוך ספציפיים במיוחד לכן קל לדרג מילות מפתח רק כאשר יש את כמות גדולה של חיפושים, תוכן וקישורים. כתוצאה מכך מחקר מילות מפתח היא פעולה בעלת ערך, בסיסית וחשובה מאוד בתחום השיווק באינטרנט.

דוגמאות למחקרי מילות מפתח

מילת המפתח הפופולרית ביותר והתחרותית ביותר במנוע החיפוש גוגל באנגלית היא "Making Money". יש למילה זו 769,000,000 תוצאות חיפוש והמשמעות היא כפולה: מיליוני אתרים רלוונטיים למילת חיפוש זו ומיליוני אתרים מתחרים על מילת חיפוש זו. מחקר מילות מפתח מתחיל עם מציאת כל הקומבינציות האפשריות למילה זו, למשל: למילת המפתח Acquiring Money יש פחות תוצאות חיפוש, רק 64,000,000 אבל משמעותו דומה לזו של מילת המפתח "Making Money". דרך נוספת היא להיות יותר ספציפיים לגבי מילת המפתח על ידי הוספת מילות מפתח נוספות לביטוי, למשל "Making money online from home in Israel" היא מילת מפתח פחות תחרותית בקנה מידה עולמי ולכן קלה יותר בהשגת דירוג גבוה. יתרה מזאת, למילות מפתח יש משמעות שונה שיכולות להשפיע על המיקוד של המשווק. כלים רבים (מסחריים וחינמיים) זמינים כיום כדי למצוא מילות מפתח ולנתח את תוצאות מחקר מילות המפתח.

מתכנן מילות המפתח של גוגל

גוגל מציעה כלים חינמיים למחקר בסיסי של מילות מפתח. כל התוצאות מבוססות על הנתונים של מנוע החיפוש של גוגל.
לאחרונה גוגל פירסמה עדכון למתכנן מילות המפתח שלה ושינתה את חלק מהמדיניות שלה. כיום כדי להפעיל את הכלי יש להגדיר ראשית את מסע הפרסום. זהו למעשה סוג של חשבון אדוורדס שנעשה בו שימוש כדי לנהל חשבונות פרסום שונים.

Google Suggest

ב-2012 גוגל הציגה את Google suggest, כלי שמשולב בתוך מנוע החיפוש שלה ואשר מופעל אוטומטית בעת הקלדת ביטוי כלשהו בדפדפן או באתר גוגל. מנוע החיפוש משתמש בקלט החיפוש האורגני שמבוסס על מיליוני חיפושים קודמים ל"ניחוש" אופן החיפוש הבא, למשל באמצעות השלמת השאילתה או באמצעות השלמת כל המילים של ביטוי מילת המפתח.
עובדה זו הופכת את Google suggest למקור רלוונטי למחקר מילות מפתח מסיבה אחת: הוא מציג כמות גדולה של מילות מפתח אורגניות הקשורות באופן הדוק למילת המפתח (באופן חלקי או מלא). בכלי זה ניתן להשתמש כדי למצוא מילות מפתח נוספות שנעשה בהם שימוש רב, כך שמילת המפתח הראשית הופכת לתחרותית פחות. ב-Google suggest ניתן לעשות שימוש כפול. גם לחקור כמות קטנה של מילות מפתח במנוע החיפוש של גוגל או דפדפן תואם וגם לעשות מחקר מילות מפתח בקנה מידה גדול באמצעות שימוש בכלים חינמיים שיודעים להשתמש במידע של Google suggest.

מתכנן מילות המפתח לפרסום של בינג

מתכנן מילות המפתח לפרסום של בינג מספק הצעות למילות מפתח ולקבוצות של מודעות ומציג מגמות של נפח בחיפושים חודשיים, את התחרות היחסית בכל מילה ואת הצעות המחיר לכל מילת מפתח.
תאמאנראסט

היסטוריה

ב-1 בדצמבר 1916 נורה במכלול המגורים שלו בתאמאנראסט, הכומר שרל דה פוקו (Charles de Foucauld) על ידי שודדים. בתקופת השלטון הצרפתי באלג'יריה נקראה העיר גם פורט לאפרין (Fort Laperrine), על שם הגנרל פרנסואה אנרי לאפרין (François-Henry Laperrine), ידידו של דה פוקו. שניהם נקברו בתאמאנראסט.
כיום העיר היא מעוז של ארגון אל-קאעידה במגרב האסלאמי. הוועדה הצבאית המשותפת של ארבע הארצות השכנות (אלג'יריה, מאלי, ניז'ר ומאוריטניה מתכנסת בתאמאנראסט לצורך תיאום פעולותיה בחבל הסאהל.
בשנת 2003 התרסקה בעיר טיסה 6289 של אייר אלג'יר.

חינוך

4.3% מהאוכלוסייה הם בעלי השכלה על-תיכונית. 14.1% נוספים הם בעלי השכלה תיכונית. שיעור יודעי קרוא וכתוב באוכלוסייה עומד על 69.8%, 78.4 בקרב הגברים ו-60.8% בקרב הנשים.
יהושע השיל פריד

תולדותיו

היה תלמידם של רבי חיים מצאנז, רבי צבי הירש מליסקא ורבי יצחק אייזיק מזידיטשוב. בשנת תר"ל החל לכהן באדמו"רות בעיר קאפיש. חסידיו נמנו באלפים. הקים ישיבה גדולה בקאפיש. חיבר ספר בשם "זיכרון יהושע". בשנת תר"ס מסר את הרבנות לבנו כשהוא ממשיך לכהן באדמו"רות בלבד. . מתלמידיו היה רבי אהרן ראטה, מייסד חבורת שומר אמונים.
התפרסם כפועל ישועות, ורבים מסיפורי המופת התפרסמו בספר "תולדות אנשי מופת" (גרוסוורדיין ת"ש). 
נפטר בכ"א בסיון תרפ"א, ונקבר בקאפיש. על קברו הוקם אהל ויהודים רבים היו באים לפקוד את קברו. האהל והקבר שרדו את השואה ומתוחזקים גם היום על ידי אחד הצאצאים.  
בנו רבי יעקב מאיר (תרט"ו - תרצ"ה) שימש בחייו בהוראתו ברבנות. 
חתנו רבי אהרן (אחיו של הרב יוסף מאיר מספינקא) כיהן משנת תרמ"ט כאב"ד בנדיקוביץ שם שימש גם באדמו"רות. בשנת תרע"ד עבר לרסוויגף (פרבר של העיר מונקאץ') והחל לכהן כראב"ד מונקאץ'. חיבר ספר בשם "מדרש אהרן". נפטר בי"ד בחשוון תרצ"ג. נכדו היה הרב אברהם צבי וייס.
אלגוריתם חמדן

במדעי המחשב, אלגוריתם חמדן (באנגלית: Greedy Algorithm) הוא אלגוריתם המתבסס על היוריסטיקה לפיה בוחרים את האפשרות הטובה ביותר הנראית לעין בשלב הנוכחי, מבלי לקחת בחשבון את ההשפעה של צעד זה על המשך הפתרון. אלגוריתמים חמדנים נפוצים בפתרון בעיות מיטוב, בהן מנסים למצוא את הפתרון הטוב ביותר.

יעילות

לעיתים כאשר לא ניתן למצוא את הפתרון האופטימלי בזמן סביר, שימוש באלגוריתם חמדן עשוי לתת קירוב טוב לפתרון המיטבי בזמן קצר. בהתחשב בעובדה שבעיות אופטימיזציה רבות הן NP-קשות, שימוש באלגוריתמים חמדניים יכול להיות יעיל במיוחד.
במקרים מסוימים האלגוריתם החמדן הוא גם האלגוריתם האופטימלי. כלומר, סדרת בחירות חמדניות נותנת לפעמים את הפתרון האופטימלי הכללי לבעיה. למשל, האלגוריתם של פרים למציאת עץ פורש מינימלי בגרף.
כדי להוכיח שאלגוריתם חמדן יוביל לפתרון אופטימלי ניתן להשתמש בתורת המטרואידים. במקרים רבים של בעיות שאפשר לפתור בגישה חמדנית, ניתן להציג מופע של הבעיה כמטרואיד שבו קבוצת הבסיס הוא אוסף כל האיברים שמתוכם ניתן לבחור (למשל, אוסף כל הצלעות בגרף) ואוסף הקבוצות הבלתי תלויות הוא בדיוק אוסף תתי קבוצות "חוקיות" לפי הגדרת הבעיה (למשל, צלעות שאינן מכילות מעגל, בבעיית עץ פורש מינימלי). לא כל בעיה שאפשר לפתור בגישה חמדנית היא בהכרח מטרואיד (לדוגמה - בעיית התרמיל השלם). ניתן להשתמש גם בהוכחה בדרך השלילה או בלמת החלפה, אך שיטות הוכחה אלו נוטות להיות פחות אלגנטיות.

דוגמאות

בעיית הסוכן הנוסע: סוכן מכירות רוצה לעבור במספר יישובים כדי למכור את הסחורה שלו. המטרה היא למצוא את המסלול הקצר ביותר שיעבור דרך כל היישובים. על פי שיטת האלגוריתם החמדן, הסוכן הנוסע צריך להסתכל בכל פעם במפה ולנסוע ליישוב הקרוב ביותר בו לא ביקר עדיין.
במקרה זה שיטת האלגוריתם החמדן לא תיתן בהכרח את הפתרון הטוב ביותר. כפי שניתן לראות באיור, יכול להיות מצב בו הסוכן ידלג על יישוב מסוים משום שישנו יישוב אחר קרוב יותר, כך שיאלץ לחזור ליישוב עליו דילג בסוף המסלול ולעשות דרך ארוכה יותר.
בעיית בחירת פעילויות: יש לבחור פעילויות מתוך רשימה כך שלוח הזמנים יתמלא בכמה שיותר זמן פעילות. האלגוריתם יבחר בכל פעם את הפעילות הקרובה הארוכה ביותר, ישמור את שעת הסיום שלה ויחפש את הפעילות הבאה הארוכה ביותר אשר מתחילה לאחר השעה השמורה.
בעיית תרמיל הגב: יש לבחור את מספר המטבעות הנמוך ביותר הנדרש כדי להגיע לסכום של 36 אגורות, כאשר ערכי המטבעות הם: 20, 10, 5 ו-1. על פי שיטת האלגוריתם החמדן, בכל שלב נבחר המטבע שערכו הוא הגבוה ביותר, אך עדיין נמוך משארית הסכום שעדיין לא חושבה, עד להשלמת הסכום.
בדוגמה זו, ניתן להראות כי עבור סדרת הערכים הנתונה וסדרות דומות לה, האלגוריתם החמדן הוא גם האלגוריתם האופטימלי, אך עבור סדרות ערכים אחרות אין זה כך.
קוד הופמן: בקידוד לשפה בינארית, יש לבחור בכל פעם את התו בעל השכיחות הגבוהה ביותר ולהגדיר לו את הייצוג המתאים כך שייצוג של תו לא יכיל בטעות תת-תווים בתוכו.
עידן שגב

עידן שגב (נולד ב-1949) הוא מדען עצב ישראלי, פרופסור לנוירופיזיולוגיה באוניברסיטה העברית. מנהל המחלקה לנוירוביולוגיה ואחד מהמנהלים של התוכנית לחישוביות עצבית באוניברסיטה העברית. כמו כן, שותף בכיר בפרויקט המוח האנושי.

ביוגרפיה

שגב נולד בלונדון. בילדותו התגורר מספר שנים בפריז ולאחר מכן עברה המשפחה לעין כרם שבירושלים ועידן למד בתיכון שליד האוניברסיטה.  אימו, שושנה אשמן-שגב ובתו של המחזאי אהרון אשמן, הייתה מורה לפסנתר, סופרת ועיתונאית. אביו, ויקטור שגב, היה רואה חשבון ואמן. לעידן אח צעיר בשם יואב.
בצבא שירת עידן כמדריך קליעה בבסיסי גדנ"ע. עם שחרורו החל את לימודיו לתואר בוגר באוניברסיטה העברית בירושלים. לאחר מכן המשיך לתואר שני ואת לימודי הדוקטורט שלו עשה בוושינגטון.
כיהן כראש המרכז לחישוביות עצבית שבמרכז אדמונד ולילי ספרא למדעי המוח באוניברסיטה העברית בירושלים. בעבר הוביל] את פרויקט המוח הכחול. ראשיתו של הפרויקט במיזם שהחל במאי 2005 בראשות הפרופסור הנרי מרקרם מהמכון הטכנולוגי השווייצרי (EPFL) שבעיר לוזאן. במסגרת פרויקט המוח הכחול בוצע חיקוי מתמטי לתהליכים המפעילים את המוח באמצעות הכנת הדמיה מוחית מתמטית.
החל משנת 2013 שגב שותף לפרויקט המוח האנושי בו הוא מבקש למצוא מודל מתמטי המדמה את המוח האנושי, במטרה להבין את פעילותו של המוח ואת המנגנונים הקשורים במחלות המבטאות הולכה פתולוגית של תאי העצב. בנוסף, במסגרת הפרויקט מתכנן שגב לפתח מחשבים ביולוגיים המבוססים על הפעילות המוחית, שידמו את פעילות המוח האנושי ויהיו חסכוניים בחשמל. פרויקט המוח האנושי (HBP) זכה במענק של מיליארד אירו לעשר שנים.
פרסם מאמרים רבים וערך מגזינים מדעים שונים, ולאחרונה ערך את הספר Augmenting Cognition. כמו כן, העביר קורס על חקר המוח בקורסרה.
שגב נשוי לורד, אומנית ומרצה באקדמיה למוזיקה ומחול. לזוג שתי בנות, נעה ומיכל.
דלתא במגן

תכונות

השינוי בעוצמת ההארה של δ במגן נובעת מפעימות רדיאליות שגורמות להתנפחות והתכווצות של הכוכב בדומה למנגנון של משתנים קפאידים. בנוסף מתרחשות בכוכב פעימות לא רדיאליות שיוצרות תבניות של גלים על פני הכוכב וגורמות לשינויים נוספים בעוצמת ההארה. המנגנון העיקרי שגורם להתנפחות ולהתכווצות נובע מיינון הליום בשכבות החיצוניות של הכוכב, ההליום המיונן בולע קרינה, מתחמם ומתפשט, ואז עם הגדלת הרדיוס הוא מתקרר והיינון קטן כך שההליום חוזר להיות שקוף לקרינה ולכן ההליום מתקרר ומתכווץ חזרה. הכוכב סיים את להתיך מימן בליבה שלו והוא נמצא בתהליך של התנפחות בדרך להפוך לענק אדום.
המתכתיות של δ במגן גדולה מהרגיל ויש בו פי שלושה ברזל לעומת השמש.

δ במגן B ו-C

ל δ במגן יש שני בני לוויה. δ במגן B הוא ככל הנראה כוכב הסדרה הראשית מסוג ספקטרלי K8 עם בהירות נראית מדרגה 12.2. הוא נמצא במרחק זוויתי של 15.2 שניות קשת מהכוכב הראשי (δ במגן A), שמתאים למרחק של לפחות 870 יחידות אסטרונומיות וזמן הקפה של לפחות 15,000 שנים.  δ במגן C הוא ככל הנראה כוכב הסדרה הראשית מסוג ספקטרלי G7 הדומה לשמש, עם בהירות נראית מדרגה 9.2. הוא נמצא במרחק זוויתי של 52.2 שניות קשת מהכוכב הראשי, שמתאים למרחק של לפחות 3,000 יחידות אסטרונומיות וזמן ההקפה של לפחות 85,000 שנים.
חגי לונדין

ביוגרפיה

נולד בפתח תקווה, למד בישיבת מרכז הרב, וכן אצל הרבנים צבי ישראל טאו, עמיאל שטרנברג, שלמה אבינר, אברהם יהושע צוקרמן ויוסף קלנר. לאחר הפיצול בישיבת מרכז הרב עבר בעקבות רבותיו אל ישיבת הר המור, שם למד עד גיוסו לצבא. בצבא שירת בחיל השריון במסלול פיקודי.
לאחר שחרורו מהצבא עבר לישיבת ברכת משה במעלה אדומים שם במקביל החל גם ללמד שיעורים בכתבי הראי"ה בעיקר לתלמידים מן הקבוצה הבוגרת בישיבה. חלק מספריו מבוססים על שיעורים אלו. בישיבת מעלה אדומים למד מהרב יצחק שילת ומהרב חיים סבתו. בשנת 2005 עבר עם משפחתו להתגורר בחיפה, ושימש כר"מ ללימודי אמונה בישיבת "אור וישועה" בעיר ובבית המדרש של הטכניון. בקיץ שנת 2011 עבר עם משפחתו לעיר שדרות ומאז הוא משמש כר"מ בישיבת ההסדר שם.
הרב לונדין מרצה במסגרת המדרשה הצבאית של צה"ל, בקריה האקדמית אונו ובאוניברסיטת בר-אילן. בין השנים 2016-2018 היה דיקן הסטודנטים במכללת חמדת הדרום. הוא מלמד בישיבות הסדר, מכינות ומדרשות. שיעוריו ב"מכון מאיר" מועברים בשידור חי באתר "ערוץ מאיר". שיעורו באוניברסיטת בר-אילן מועבר ברדיו מורשת. ייחודה של שיטתו הוא בתרגום בהיר ועכשווי של רעיונות היהדות ומשנת הרב קוק בפרט.
הרב לונדין כתב טורים בעלוני השבת "שבתון", "עולם קטן", "מעייני הישועה", "ראש יהודי", שבת בשבתו ובאהבה ובאמונה.
בשנת 2018 חבר הרב חגי לונדין לרבנים יצחק נריה ויוני לביא בהקמת ארגון קהלים, שמטרתו להפיץ שיעורי תורה של רבנים ורבניות.
הרב לונדין בעל תואר ראשון בחינוך ותעודת הוראה מטעם מכללת מורשת יעקב ברחובות, ובעל תעודת M.A. במחשבת ישראל מטעם מכון לנדר (טורו קולג'). נשוי לאפרת, ואב לחמישה בנים.
בהמשך לשיטתו של הרב אברהם יצחק הכהן קוק, עוסק הרב לונדין רבות ב'קידוש החול', היינו היכולת לחבר בין עולם הרוח לעולם החומר, ותפיסתה של היהדות לא רק כדת רוחנית אלא כביטוי לחיים הלאומיים-היסטוריים של עם ישראל.

ערוץ מאיר

הרב לונדין החל ללמד בערוץ מאיר ב-2008, והעביר שם מאות הרצאות. סדרת 'יסודות האמונה' שלו וזכתה לעשרות אלפי צפיות. בסדרה זו, מבאר הרב לונדין את שיטת הרב קוק ביחס למושג האלוהות והאמונה. סדרה נוספת שזכתה לתשומת לב היא סדרת 'מושגים ביהדות', שעל בסיסה יצא בשנת 2015 ספרו 'עיין ערך יהדות' בהוצאת ידיעות אחרונות. בשנת 2009 החל הרב לונדין לשמש גם כמראיין בתוכנית "אנשי אמונה בעולם המעשה" במסגרת שידורי האינטרנט של הערוץ. בכל תוכנית משוחח הרב לונדין עם דמות שהשפיעה על חיי החברה בישראל. בשנת 2010 מונה הרב לונדין למנהל התוכן של הערוץ שהחל לשדר גם שידורי טלוויזיה בחברת הכבלים הוט, ובשידורי הלווין בחברת יס.

חומש הראי"ה

בשנת 2010 חבר הרב לונדין לרב יאיר רמר, רבו של היישוב חרשה, לעריכת 'חומש הראי"ה', שבו מובאים דברי הרב קוק המלוקטים מכל כתביו על פי סדר הפסוקים בתנ"ך, לצד הפסוקים הרלוונטיים. הליקוט על חמשת חומשי תורה הושלם בסוף שנת 2015.
יחסי אוסטרליה–ניז'ר

סקירה כללית

אוסטרליה העלתה אזהרת מסע בנוגע לניז'ר והמליצה לא לבקר ברוב חלקיה של המדינה עקב: "התקפות טרור קשות ומסוכנות, נא לא לבקר במדינה כולה מלבד אזור ניאמיי ודרום ניז'ר! בבירה ניאמיי ובדרום ניז'ר ניתן לבקר רק מסיבות תכופות אך צריך להיזהר במיוחד מרמות פשע ואלימות גבוהות במיוחד."
בין שתי המדינות לא מתקיימים דיאלוגים דיפלומטיים מיוחדים.